钦定古今图书集成/历象汇编/乾象典/第032卷 > 《明阳玛诺天问略》 > 黄赤道二分二至图
## 钦定古今图书集成/历象汇编/乾象典/第032卷 > 《明阳玛诺天问略》 > 黄赤道二分二至图

黄赤道二分二至图说

如右图甲乙为赤道宗，动天之中，丙丁为赤道南北
二极，己戊为黄道日。天之中，庚辛为黄道南北二极，
日天庚辛二极离宗，动天丙丁二极各二十三度半，
日天己戊黄道离宗，动天甲乙赤道二十三度半，而
为冬夏至黄道赤道相交于壬癸，而为春秋分
宗，动天自东而西，一日一周，因而带动。其下十重诸
天，亦自东而西，一日一周日，一日约行一度，一岁一
周。故自戊冬至至壬春分，为九十度。九十日自壬春
分至己夏至，自己夏至至癸秋分，自癸秋分至戊冬
至，亦然。略论三百六十五日有奇，一周天也。《宗动》天
自东而西，一日一周，即此周日之间。日之自西而东，
自行一度，人只见其自东而西，左旋而已，初不见其
右行者，何也？以其外动之自东而西者甚疾，内动之
自西而东者甚迟故也。然而因其近远天顶可以证
之。春分以后，日过赤道北而上，秋分以后，日过赤道
南而下。其上其下非日有偏行，缘与宗动天不同极
耳。试看上图，庚辛为日天之极。若日轮在戊，冬至以
至壬，春分渐上以至己，夏至亦上过己夏至，至癸秋
分即下至戊冬至亦下。上下由于本天之极，原离赤
道之极二十三度半，故日轮居本天之中，亦离赤道
南北二十三度半，而春秋分必相交。乃知气不参差
无以成化，时不寒暑无以合序，物不错杂无以生文。
傥日天二极与宗动天同，则日动恒在赤道下，绝无
距度，安得有东西运行之异。以行变化。而称贞观贞
明之体哉。

日轮正居日天之中，日天动而日轮亦动，日天运行之一周，如《于宗》动天画一道焉，所谓黄道也，终古如
是。故日轮恒躔黄道一道，不出入于南北界，非如月、
五星之出入于十二度内也。其上下四时，各有定度，
不稍前后也。黄道周天三百六十度，分为四分，每分
九十度为四象限。又一象限分六分，每分十五度为
一节气，共二十四节气。